
[image: image1.png]



PARLAMENTUL ROMÂNIEI

CAMERA DEPUTAŢILOR
	    COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 27. 05 .2010             

 Pl-x 278/2010                     


AVIZ
asupra propunerii legislative pentru aprobarea cadrului general de acordare a ajutoarelor de stat producătorilor agricoli, în conformitate cu Liniile directoare comunitare privind ajutoarele de stat în sectorul agricol şi forestier 2007-2013
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru aprobarea cadrului general de acordare a ajutoarelor de stat producătorilor agricoli, în conformitate cu Liniile directoare comunitare privind ajutoarele de stat în sectorul agricol şi forestier 2007-2013, trimisă cu adresa nr. Pl x 278 din 3 mai 2010 şi înregistrată cu nr. 31/427 din 5 mai 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională. 
Senatul, în calitate de primă Cameră sesizată, a respins iniţiativa legislativă în şedinţa din 26 aprilie 2010.
Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  26 mai 2010.
Iniţiativa legislativă are ca obiect de reglementare aprobarea cadrului general de acordare a ajutoarelor de stat producătorilor agricoli, potrivit Liniilor directoare comunitare privind ajutoarele de stat în sectorul agricol şi forestier 2007 – 2013, în vederea stimulării competitivităţii agricultorilor, asigurării securităţii alimentare a populaţiei şi protejării mediului.      

               Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1368 din 23.11.2009 şi punctul de vedere al Guvernului, transmis cu adresa nr. 506 din 01.03.2010, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative, cu menţiunea că există o iniţiativă legislativă similară, (Lege pentru aprobarea cadrului general de acordare a ajutoarelor de stat producătorilor agricoli, în conformitate cu Liniile directoare comunitare privind ajutoarele de stat în sectorul agricol şi forestier 2007 – 2013), cu care Guvernul a mai fost sesizat, astfel că, pentru evitarea paralelismelor, este necesară conexarea celor două iniţiative legislative.

În raport de obiectul şi conţinutul reglementării,  propunerea legislativă face parte din categoria legilor ordinare. 
            PREŞEDINTE,                        
                                   SECRETAR,

              Daniel BUDA              



Gabriel ANDRONACHE
  Consilier, Iuliana Fuiorea

